
Forord

Vi er to brødre som skriver boken sammen. Livene våre er preget av en oppvekst med trygghet og frihet under ansvar. Erfaringene våre er preget av flere tiår i Forsvaret.

Oppveksten i Bjerkvik utenfor Narvik har vært med på å forme oss til de vi er. En oppvekst i et område av Norge som var omgitt av minner fra andre verdenskrig. Minnene til mennesker som opplevde krigen og fysiske spor i form av etterlatenskaper fra kamper og forsvarsverk i naturen. Begge foreldrene våre jobbet i Forsvaret. De møttes på arbeidsplassen sin – et stort ammunisjonslager i Bjerkvik – forelsket seg, og fikk etter hvert oss to. Vi hadde det trygt og stabilt. Når vi ser tilbake, tenker vi på hvor heldige vi var da, og hvor mye vi har å være takknemlige for nå.

Den kalde krigen føltes nær i den lille bygda med mange militært ansatte. Gjennom pappas eksplosivryddejobb fikk vi et innblikk i hvordan andre verdenskrig satte sitt preg på Nord-Norge. Selv om vi sjelden dvelte så mye ved krigshistorien under oppveksten, gjorde det inntrykk å få bli med pappa på særlig én type oppdrag han gjorde i nærområdet; å sprenge blindgjengere. Det dukket stadig opp nye. Udetonert ammunisjon som lå ute i fjellene rundt Bjerkvik, ble ofte funnet av folk som plukket bær, var på jakt eller fisketur. Det var spennende å være sammen med pappa i fjellet, og vi lærte også mye av ham. «Ikke rør noe, men merk dere stedet og si ifra» var den klare beskjeden hvis vi dro på tur alene. Pappa bekymret seg ikke for terrenget og været på turene våre. Naturen visste han at vi håndterte. Men han var bekymret for gamle blindgjengere, han visste godt hvor mange som hadde skadet seg, spesielt i årene rett etter krigen.

Vi var, som ungdommer flest, opptatt med skole og fritid, familie og venner. Vi dro på turer, uendelig mange turer, i det frie, ville landskapet rett utenfor huset vårt. Vi fisket i fjorden, i vann og i elver, gikk fot- og skiturer i fjell og daler, og lærte oss å håndtere de uforutsigbare vær-, føre- og lysforholdene langt nord. Vi var med i svømmeklubben og la bak oss milevis med svømmetak i bassenget. Vi løp, taklet og driblet hverandre og naboguttene på fotballbanen eller i hagen. Det var lite i oppveksten som gjorde oss bekymret over fremtiden. Vi hadde en oppvekst som ga oss selvtillit til å velge våre egne veier. Vi endte likevel begge opp i Forsvaret. Foreldrene våre minnet oss stadig på alle mulighetene vi hadde, men valgene om utdanning og yrke overlot de til oss. Forsvaret tilbød en kombinasjon av utfordringer for kropp og hode som passet oss godt.

Vi startet i Forsvaret i henholdsvis 1988 og 1990. Da vi tok på oss uniform, nærmet den kalde krigen seg slutten. Forsvaret skulle snart starte en lang nedrustning og omorganisering. En ny tid, der den kalde krigen var over, preget snart hele Forsvaret – et forsvar som endret seg fra primært å forsvare våre egne grenser mot en tydelig trussel fra Sovjetunionen til å bli et forsvar som i økende grad var innrettet mot internasjonale oppdrag. Fra å være et invasjonsforsvar til å bli det som ble kalt et innsatsforsvar.

Vi har selv deltatt i en rekke operasjoner utenlands, både sammen og hver for oss. FN-operasjoner, NATO-operasjoner og koalisjonsoperasjoner har vært en del av våre og våre nåværende kollegers karrierer. Vi kom gjennom det harde opptaket til Forsvarets spesialkommando (FSK) i 1999. I januar 2002 var FSK og Marinejegerkommandoen (MJK) sammen i Afghanistan, og vi var med. Vi gjennomførte operasjoner i områder vi aldri hadde vært i før. Likevel følte vi oss godt forberedt. Alle i den sammensatte styrken hadde grunnlaget som trengtes for å løse oppdrag og ta vare på hverandre. Utenlandsoperasjonene har alltid vært meningsfulle for oss selv om oppdragenes karakter har variert – fra å bidra til opprettholdelse av våpenhvileavtalen i Libanon, til å beskytte Kabul mot terrorangrepene Haqqani-nettverket forberedte og iverksatte fra Pakistan, har vi kjent på stolthet over å kunne bidra. Og oppdragene vi har løst sammen med allierte og venner, har gitt Forsvaret, våre kolleger og oss selv unike erfaringer.

Nå ønsker vi å dele våre tanker om forsvar, samfunnssikkerhet og beredskap i en urolig tid. Norge har mye som er verdt å beskytte. Vi har også alle muligheter til å forsvare samfunnet og være forberedt på fremtiden. De riktige grepene i dag vil forme landet slik vi ønsker at det skal være. Da kan dagens barn og unge, og også kommende generasjoner, få mulighet til å oppleve den friheten vi selv hadde som barn og ungdommer. Frihet til å ta egne livsvalg, og ansvar for egne gjerninger i en trygg rettsstat.

Vi forsøker å beskrive hva vi mener er viktig for at Norge skal forbli et av verdens beste land å leve i, og hvorfor vi tenker at det vil bli slik.


Innledning: Frihet – vårt felles ansvar

Aldri mer 9. april.

(Norsk motto etter andre verdenskrig)

Hva betyr det egentlig når vi sier «Aldri mer 9. april»? Begrepet ble godt kjent blant nordmenn etter andre verdenskrig, og uttrykket satte preg på det norske samfunnet etter krigen. Aldri mer skal Norge bli okkupert. Aldri mer skal det norske samfunnet bli overrasket uten å være best mulig forberedt. Aldri mer skal noen få frarøve Norge frihet og demokrati.

Nordmenn skal være rustet for det uforutsette, og Norge skal være klar.

Krigen i Ukraina har vist hele befolkningen, Forsvaret og de folkevalgte at også den norske sikkerheten må bedres. Norge må være best mulig forberedt på krig. Vår nabo Russland har angrepet et naboland. Realiteten i krigføringen i Ukraina har gjort at mange spørsmål må besvares. Vil president Putin våge å angripe et NATO-land? Hvordan kan befolkningen i Kirkenes og Øst-Finnmark evakueres? Hvor mange tilfluktsrom trengs og i hvilken tilstand skal de være? Hvilke bedrifter fra hvilke land skal få etablere seg i Norge? Vil befolkningen i Norge kunne stå imot desinformasjon? Hvor store fullmakter skal Politiets sikkerhetstjeneste (PST) og Etterretningstjenesten ha? Er helsevesenet, og alle andre aktører i totalforsvaret, forberedt på krig? Sikkerhetspolitiske debatter har preget den offentlige samtalen siden februar 2022. Hvilke og hvor alvorlige trusler står Norge overfor og hvordan skal Forsvaret og totalforsvaret i Norge styrkes best mulig?

Vi har mange tiår med fred bak oss, men den nye norske sikkerhetsstrategien som ble utarbeidet våren 2025 beskriver en annen tid. Det norske samfunnet må samle kreftene om det som er viktigst for å holde Norge trygt og sikkert. Norge trenger et stort beredskapsløft, det har våre folkevalgte erkjent. Mulighetene til å styrke den totale beredskapen og motstandskraften ligger der, men styrkingen vil kreve en samlet innsats og at de riktige grepene blir tatt. I praksis betyr det å gjøre det norske samfunnet og befolkningen beredt på en mer uforutsigbar fremtid. Et beredt Norge vil være et tryggere Norge.

Årene mellom 1940 og 1945 var fem okkupasjonsår for mye. Helt siden andre verdenskrig har krigsveteranene minnet oss alle på at det norske samfunnet må vernes om og passes på. En av våre største krigshelter, Gunnar Sønsteby, fremmet utrettelig budskapet om at Norge aldri kan ta fred, frihet og demokrati for gitt. Veteranene fra andre verdenskrig sluttet ikke å snakke om viktigheten av forsvar og beredskap. Tidsvitnene fra andre verdenskrig var og er mennesker blant oss som opplevde det som ikke skal skje. Nå skal en helt ny generasjon finne ut hvilken pris Norge setter på å bevare freden, friheten og demokratiet, og hvilke trusler samfunnet skal beskyttes mot.

Over 80 år etter frigjøringen fra Nazi-Tyskland er trusler mot frihet og demokrati mer aktuelt enn på lenge. Hele den verdensordenen som ble etablert etter andre verdenskrig, og som skulle sikre alle nasjoners suverenitet, er truet. Demokratier opplever tilbakegang, det samme opplever de internasjonale institusjonene som er etablert for å beskytte mot en ny stor krig. Verktøyene for internasjonalt samarbeid ser nå oftere ut som instrumenter for strategisk konkurranse. Under krigføringen på Gaza la USA ned veto i FNs sikkerhetsråd mot et våpenhvileforslag 8. desember 2023. Kun tre måneder senere, i mars 2024, blokkerte Russland og Kina et amerikansk forslag om våpenhvile. Stormaktenes agendaer og strategiske internasjonale egeninteresser går igjen foran globalt samarbeid. I mange år var trenden at stadig færre personer døde i krig rundt om i verden; den trenden har snudd. Russlands angrep på Ukraina, først i 2014 og så i 2022, understreker at hver nasjon må være klar til å forsvare egne grenser og sin egen rett til uavhengighet.

Primæroppgavene til Forsvaret er nå tilbake som det aller viktigste: Forsvaret skal sammen med allierte og totalforsvaret avskrekke enhver fra å angripe Norge. For å sikre troverdig avskrekking for å bevare freden er det igjen opprustning og styrking av eget forsvar som preger medlemslandene i EU og NATO. Hvis Norge eller andre NATO-land likevel skulle bli utfordret, skal NATO-allierte kjempe sammen og vinne. Forsvaret styrkes i en tid preget av større usikkerhet og uforutsigbarhet. Russlands brutale angrepskrig i Ukraina er vår tids påminnelse om betydningen av et sterkt nasjonalt forsvar. Alvoret i det meningsfulle oppdraget det er å forsvare eget land, er tydeligere enn det har vært på lenge.

Gjennom 80 år har truslene endret karakter. Tidligere tiders stormaktsrivalisering mellom England, Frankrike, Tyskland og Sovjetunionen, er byttet ut med rivaliseringen mellom USA og Kina. Russland er ikke Sovjetunionen, men utgjør den nære og konkrete trusselen mot norsk sikkerhet og selvstendighet, norske verdier og norsk levesett. President Vladimir Putins våpen er ikke de samme som Hitlers. Putins våpen er både farligere og potensielt mer dødelige. Russlands påvirkningsoperasjoner med kriminelle stedfortredere og nettroll er annerledes enn Nazi-Tysklands propaganda. Hitler spionerte ikke gjennom internett slik Russland gjorde under dataangrepet på Stortinget i 2020. Truslene er på en grunnleggende måte de samme i dag som før andre verdenskrig, men karakteren i truslene er endret og nye muligheter for å ramme har åpnet seg.

President Putin, som Hitler, er en totalitær leder som ikke respekterer grenser. Makt og muligheter kommer foran rett. Samtidig ser truslene annerledes ut i måten de kan ramme Norge på. Atomtrusselen er reell, men konsekvensene av en atomkrig er så store at alle atommakter vil ha en svært høy terskel for å bruke atomvåpen. Dermed satses det stort på å videreutvikle alle andre våpentyper, såkalte konvensjonelle våpen.

Russland har utviklet nye konvensjonelle våpen med lengre rekkevidde. Putin har lært av sin egen krigføring mot Ukraina og moderniserer sin militærmakt basert på reelle ferske krigserfaringer. Da må vi i Norge også anskaffe og utvikle nye mottiltak for å forsvare oss mot nye trusler. Samtidig som det norske Forsvaret etablerer luftvern for å bekjempe raske og presise missiler, må trusselen fra russiske selvmordsdroner også besvares.

Norge investerer tungt i beredskap og sikkerhet. Disse investeringene må være fremtidsrettet og besvare både dagens og morgendagens trusler. Fred har til dels blitt utvannet som begrep i en rivalisering mellom stormakter der nye virkemidler blir tatt i bruk. Både Russland og Kina søker hele tiden nye måter å fremme sine interesser på, med metoder som ikke bryter de tradisjonelle grensene som definerer væpnet angrep og krig. Cyberangrep, påvirkningsoperasjoner, spionasje og sabotasje er blitt en del av trusselbildet i Fredstids-Norge. Overgangen fra fred til krise og krig kan skje raskt. Norge må være forberedt, også på det verste.

Hva betyr «Aldri mer 9. april» i en verden som har endret seg gjennom de mer enn 80 årene som har gått siden frigjøringen? Aldri mer 9. april betyr at vi trenger et sterkt forsvar «For alt vi har og alt vi er» (Forsvarets motto). Norge er mer beredt nå enn landet var 9. april 1940, men trusselbildet er også mer sammensatt enn den gang. Motstandskraft i en befolkning er ferskvare og vårt forsvar og totalforsvar må kontinuerlig forbedres.

Hvilke trusler står Norge egentlig overfor, og hvordan kan vi stå imot dem? Hvordan står det til med Norges forsvarsevne? Hva med forsvarsviljen? Hvordan er motstandskraften i befolkningen og i samfunnet totalt sett? Spørsmålene er store, og temaene kan virke dystre. Det viktigste budskapet i denne boken er at vi i Norge kommer til å lykkes. Norge har alle forutsetninger for både å ta vare på og videreutvikle alt vi har, og alt vi er. Med felles innsats og årvåkenhet vil Norge være et av historiens beste samfunn også for fremtidige generasjoner. Men – ingenting kommer av seg selv. En nasjonal sikkerhetsstrategi og et oppdatert forsvarskonsept gir felles retning for vår samlede beredskap. En modernisert, nasjonal etterretningstjeneste sammen med resten av Forsvaret, i tett samarbeid med våre allierte, bidrar til årvåkenhet og et felles situasjonsbilde hver time, hver dag, året rundt.

Sammen med våre NATO-allierte har Norge forutsetningene som skal til for å avskrekke fiendtlige nasjoner fra å utfordre vår selvstendighet og territorielle integritet. Hvis avskrekkingen likevel skulle feile, og Norge blir truet, er de militære virkemidlene til å stå imot til stede. Men beskyttelsen av norske landegrenser, havområder, luftrom, cyberdomenet og levesettet, med demokrati, selvråderett og ytringsfrihet, er ikke en oppgave for Forsvaret alene. Hele samfunnet har et ansvar for å bygge den nødvendige motstandskraften. Hvis Norge blir truet, vil evnen til å mobilisere bredt spille en avgjørende rolle. Ressursene som finnes i samfunnet, hos offentlige og private aktører, som helsevesenet, våpenindustrien, bygg- og anleggsnæringen, og alt annet som bidrar til å holde hjulene i gang i fredstid, er ressurser også for kriser og krig. Det er de samlede ressursene i hele samfunnet som gir god forsvarsevne.

Den samlede evnen til Forsvaret, totalforsvaret og allierte kombinert med den norske forsvarsviljen gjør Norge motstandsdyktig. Kriser og krig kjennetegnes av kaos og en ofte uklar felles situasjonsforståelse. Da er vilje til å ta initiativ og involvering og engasjement viktige faktorer. Norge trenger et totalforsvar der hver enkelt nordmann tenker gjennom hvordan hen kan bidra til det beste for samfunnet, også i kriser og krig. En slik vilje til innsats for fellesskapet, tross personlig risiko, ble tydelig under terrorangrepet på Utøya 22. juli 2011. Båtfolk, flere på ferie, hentet personer opp av Tyrifjorden. Frivillige utførte livreddende førstehjelp, og bidro med transport og ivaretakelse av de skadde. Et slikt samhold i kriser er viktig.

Samhold betyr ikke at nordmenn skal bevege seg i takt til enhver tid. I et fritt demokrati er uenighet og debatter en forutsetning for utvikling. Debatter er et sunnhetstegn for frihet generelt og ytringsfrihet spesielt. Debatt styrker motstandskraften. Det er ingen grunn til å tro at hele befolkningen kommer til å være samstemte om særlig mange saker. Uenighet og saklig debatt er tvert imot en målsetning i seg selv. Norge har likevel en tradisjon for å komme sammen politisk i de største sakene som handler om sikkerhet og beredskap. Stortingets vedtak om støtte til Ukraina og langtidsplanen for forsvarssektoren er eksempler på at våre folkevalgte finner løsninger til beste for fellesskapet. Det er en styrke at befolkningen viser samhold og deler et felles syn om at «alt vi har og alt vi er» er verdt å forsvare.

Et mål med boken er å bidra til å styrke bevisstheten om hva beredskap og motstandskraft betyr i dag. Bevissthet og felles situasjonsforståelse om hva som kreves for at Norge skal forbli fritt, gir bedre forutsetninger for å lykkes med å verne om samfunnet i fremtiden. Den enkeltes evne og vilje til å ta vare på seg selv, familie og naboer gir et mer motstandskraftig samfunn. Den enkeltes årvåkenhet kan avsløre trusler, og god kunnskap om beredskapsaktører bidrar til at de riktige tiltakene fattes. Forsvarsviljen i Norge er sterk, det viser flere målinger. I seg selv gjør denne forsvarsviljen Norge mindre sårbart. Viljen til å verne om landet kan likevel ikke tas for gitt. Med krig i Europa er det uklokt å være naive. Putins Russland er et aggressivt Russland som har varslet en langvarig konfrontasjon med Vesten. Stormakten Kina kan også utfordre norsk suverenitet, spesielt der president Xi Jinping ser en gevinst for kinesiske interesser. Samtidig nytter det sjelden å bli redd eller føle seg utrygg. Tvert imot er gode forberedelser og konkrete handlinger et mye bedre svar i utrygge tider. Bevissthet og årvåkenhet om hva som kan true norske verdier, er et viktig grunnlag for tiltak som bevarer norsk frihet og demokrati.

Styrkingen av norsk motstandskraft, beredskap og det norske Forsvaret er i gang. Krigen i Ukraina har vært en vekker. Norge, våre nordiske naboer og resten av Europa prioriterer egen sikkerhet, og alle gjør mer for å styrke sin egen forsvarsevne. USA forventer at europeiske land gjør mer for egen sikkerhet, og som resten av Europa har Norge svart på oppfordringen. Norge er medlem av verdens sterkeste forsvarsallianse, NATO. Økt europeisk satsning på forsvar styrker dermed også NATO, og USA, på alle områder.

I Norge startet en styrking av Forsvaret tilbake i 2016. Derfor er det norske Forsvaret godt posisjonert for videre satsning. Luftforsvaret er moderne, med nye kampfly og overvåkningsfly. Hæren skal tredobles og få nye våpensystemer. Sjøforsvaret skal moderniseres gjennom en ny flåteplan der de fleste fartøyene byttes ut de neste årene. Den teknologiske utviklingen går i et rasende tempo. Samtidig er Stortingets forsvarssatsning uttrykt i en langtidsplan som går frem til 2036. Dette tidsperspektivet stiller krav til Forsvaret om å være fremtidsrettet og gir også muligheter til utvikling av morgendagens forsvar. Forsvaret skal ikke bare oppdatere det Forsvaret som har vært, men bygge et forsvar for fremtiden. Med erfaringer fra Ukraina, og i samarbeid med en innovativ industri, er grunnlaget til stede for fremtidsrettede forsvarsinvesteringer.

Nordmenn har vist evne og vilje til samhold før. Stortinget har samlet seg om forsvarsløftet og støtten til Ukraina. Mange land opplever økende grad av polarisering i samfunnet, men så langt har ikke tilsvarende splid truffet det norske samfunnet med særlig kraft. Noen særtrekk i den norske kulturen er verdt å fremheve. Utdanningsnivået i Norge er høyt og befolkningen er opptatt av selvstendighet og individuell frihet. Norge feirer nasjonaldagen med barnetog og skolearrangementer, ikke militære parader. Nordmenn har stor tillit til hverandre og myndighetene. Redaktørstyrte medier har fortsatt stor troverdighet. Norge har en verneplikt der flere ønsker å gjennomføre førstegangstjenesten enn det Forsvaret har behov for, og kapasitet til, å kalle inn. Alt dette gir tro på at nordmenn flest har sterk vilje til å beskytte landet og vårt levesett. Det er mulig å beskytte hver enkelt persons frihet, verne om tilliten i samfunnet og det norske levesettet, selv med økende trusler og i en mer usikker og uforutsigbar verden. Undersøkelser viser at en svært stor andel av nordmenn er villige til å kjempe for alt vi har, og alt vi er. Fordi Norge og det norske samfunnet er verdt å kjempe for.

